লোকসভা কেন্দ্র বারাণসীতে তরুণীকে গণধর্ষণ, কী বললেন মোদি?

ওয়েবডেস্ক: প্রধানমন্ত্রী নরেন্দ্র মোদির (Narendra Modi) লোকসভা কেন্দ্র বারাণসীতে (Varanasi) এক তরুণীকে ২৩ জন মিলে গণধর্ষণের অভিযোগ। ২৯ মার্চ থেকে ৪ এপ্রিল এই ঘটনা ঘটেছে বলে অভিযোগ। ১৯ বছরের তরুণীর প্রতি ওই নৃশংস অত্যাচারের ঘটনায় স্তম্ভিত গোটা দেশ। যোগী আদিত্যনাথের রাজ্যের ওই ঘটনায় প্রধানমন্ত্রী কড়া ব্যবস্থা নিতে বলেছেন। ৬ এপ্রিল নির্যাতিতার পরিবার পুলিসে অভিযোগ দায়ের করে। পুলিস জানিয়েছে, গণধর্ষণ সহ একাধিক ধারায় এফআইআর দায়ের হয়েছে। ঘটনায় ১২ জনকে গ্রেফতার করা হয়েছে। বাকিদের খোঁজে তল্লাশি চলছে।

ধৃতদের মধ্যে রয়েছেন রাজ বিশ্বকর্মা, সমীর, আয়ুষ, সোহেল, দানিশ, আনমোল, সাজিদ, জাহির, ইমরান, জাইব, আমন, রাজ খান। অতিরিক্ত পুলিস কমিশনার বিদূষ সাক্সেনা জানিয়েছেন, ২৯ মার্চ ওই তরুণী কয়েক জন যুবকের সঙ্গে বাইরে যান। বাড়ি না ফেরায় গত ৪ এপ্রিল নিখোঁজ ডায়েরি করা হয়। ওই তরুণী ধর্ষণের অভিযোগ করেননি। তাঁর বাড়ির লোক ধর্ষণের অভিযোগ করেন। প্রধানমন্ত্রী এদিন বারাণসী যান। সেখানে থেকে প্রশাসনের তরফে বিষয়টি জানানো হয়। তিনি ওই ঘটনায় কঠোর ব্যবস্থা নিতে বলেছেন।